- వెలవెలబోయిన లోహ రంగ షేర్లు
- ఇబ్బంది పెట్టిన ఇటలీ పరిణామాలు
- 300పాయింట్ల మేర కుంగిన సెన్సెక్స్‌
- 10,359కు పడిపోయిన ఎన్‌ఎస్‌ఈ నిఫ్టీ
ముంబయి: దేశీయ స్టాక్‌ మార్కెట్లు సోమవారం నష్టాలలో ముగిశాయి. అమెరికా అధ్యక్షుడు చేసిన ట్రేడ్‌వార్‌ ప్రకటన భయాలకు తోడు ఇటలీలో అనిశ్చితి, ప్రపంచ దేశాల్లో స్టాక్స్‌ పడిపోవడం, దేశీయంగా సేవా రంగం కుంచించుకుపోనుందంటూ వచ్చిన వార్తలు మార్కెట్‌పై ప్రతికూల ప్రభావాన్ని చూపాయి. లోహ, చమురు, ఇంధన, ఆటోమొబైల్‌, బ్యాంకింగ్‌ రంగాల షేర్లు నష్టాల్లో సాగడంతో సోమవారం స్టాక్‌మార్కెట్లు భారీగా పతనమయ్యాయి. సోమవారం ఉదయం 200 పాయింట్లకు పైగా నష్టంతో మొదలైన సెన్సెక్స్‌ ఆ తర్వాత ఏ దశలోనూ కోలుకోలేకపోయింది. ఆద్యంతం నష్టాల్లోనే కదలాడిన మార్కెట్లు ట్రేడింగ్‌ ముగిసే సమయానికి దాదాపు 1 శాతం నష్టపోయాయి. బీఎస్‌ఈ సూచీ సెన్సెక్స్‌ 300 పాయింట్ల మేర నష్టపోయి 33,747 పాయింట్ల వద్ద ముగిసింది. మరోవైపు ఎన్‌ఎస్‌ఈ సూచీ నిఫ్టీ 99 పాయింట్లు కంగి 10,359 పాయింట్ల వద్ద ముగిసింది. దీంతో దేశీయ స్టాక్‌ మార్కెట్లు వరుసగా నాలుగో సెషన్‌లోనూ నష్టాల్లో ముగిసినట్టయింది. అమెరికాలో కంపెనీలను కాపాడుకొనేందుకు ఉక్కు, అల్యూమినియంపై దిగుమతి సుంకాల్ని భారీగా పెంచనున్నట్టుగా అగ్రరాజ్యం ప్రకటించిన నేపథ్యంలో లోహ షేర్లు వెలవెల బోయాయి. నిఫ్టీ మెటల్‌ ఇండెక్స్‌ దాదాపు 3.28% మేర నష్టపోయింది. జిందాల్‌ స్టీల్‌ అండ్‌ పవర, జిందాల్‌ స్టెయిన్‌లెస్‌, సెయిల్‌ స్టాక్‌లు భారీగా నష్టపోయాయి. మరోవైపు ఆటో రంగపు షేర్లు కూడా భారీగానే పడిపోయాయి. ఈ రంపు సూచీ దాదాపు 1.57% మేర కుంగింది. టాటా మోటార్స్‌, మదర్సన్‌ సమీ సిస్టమ్స్‌ తదితర స్టాక్స్‌ నష్టాలను మూటగట్టుకున్నాయి. అమెరికా అధ్యక్షుడు ట్రంప్‌ లేవనెత్తిన ట్రేడ్‌వార్‌ చర్చతో ప్రపంచ మార్కెట్లలో గుబులు నెలకొంది. ట్రేడ్‌ వార్‌పై చైనా సీరియస్‌ అవ్వడంతో ఈ పరిణామాలు ఎటువైపు దారితీస్తాయోనన్న భయం ప్రపంచ మార్కెట్లను వెంటాడింది. జపాన్‌ నిక్కీ 0.7 శాతం నష్టపోగా.. ఆసియా పసిఫిక్‌ జోన్‌లోని ఇతర మార్కెట్లు దాదాపు 0.8 శాతం వరకు కుంగాయి. దక్షిణ కొరయా సూచీ కోస్పీ 1.1 శాతం మేర కుంగింది. డాలర్‌తో రూపాయి మారకం విలువ రూ. 65.09 దరిదాపుల్లో కొనసాగింది. ఎన్‌ఎస్‌ఈలో టెక్‌మహింద్రా, సన్‌ఫార్మా, టీసీఎస్‌, ఎన్టీపీసీ, యూపీఎల్‌ లిమిటెడ్‌ షేర్లు లాభపడగా.. టాటామోటార్స్‌, హిందాల్కో, అరబిందో ఫార్మా, టాటాస్టీల్‌, రిలయన్స్‌ షేర్లు నష్టపోయాయి. టాటామోటార్స్‌ ఒక్కో షేరు విలువ 5 శాతానికి పైగా పతనమైయ్యాయి.
మీ స్నేహితులకు రికమెండ్ చెయ్యండి